Kommissionens beslutning

af 19. februar 2002

om mindstekrav til skrotningsattester, der udstedes i henhold til artikel 5, stk. 3, i Europa-Parlamentets og Rådets direktiv 2000/53/EF om udrangerede køretøjer

(meddelt under nummer K(2002) 518)

(EØS-relevant tekst)

(2002/151/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 2000/53/EF af 18. september 2000 om udrangerede køretøjer(1), særlig artikel 5, stk. 5, og artikel 11, stk. 4, og

ud fra følgende betragtninger:

(1) Det fastsættes i direktiv 2000/53/EF, at et køretøj kun kan afmeldes, når der forevises en skrotningsattest.

(2) Ifølge direktivet skal Kommissionen opstille mindstekrav til skrotningsattesten med henblik på, at de kompetente myndigheder gensidigt anerkender og godtager skrotningsattester udstedt i andre medlemsstater.

(3) Hensigten med mindstekrav er at skaffe vished om, hvem behandlingsvirksomheden, den kompetente myndighed og køretøjsindehaveren er, og om en række oplysninger vedrørende køretøjet.

(4) Foranstaltningerne i denne beslutning er i overensstemmelse med udtalelse fra det udvalg, der er nedsat i medfør af artikel 18 i Rådets direktiv 75/442/EF(2) -

VEDTAGET FØLGENDE BESLUTNING:

Artikel 1

Skrotningsattester, der udstedes i henhold til artikel 5, stk. 3, i direktiv 2000/53/EF, skal mindst indeholde de oplysninger, der er anført i bilaget.

Artikel 2

Denne beslutning er rettet til medlemsstaterne.

Udfærdiget i Bruxelles, den 19. februar 2002.

På Kommissionens vegne

Margot Wallström

Medlem af Kommissionen

(1) EFT L 269 af 21.10.2000, s. 34.

(2) EFT L 78 af 18.3.1991, s. 32.

BILAG

Mindstekrav til skrotningsattester, der udstedes i henhold til artikel 5, stk. 3, i direktiv 2000/53/EF

1. Navn og adresse samt underskrift og register- eller identifikationsnummer(1) på den virksomhed eller det foretagende, der udsteder attesten

2. Navn og adresse på den kompetente myndighed, der er ansvarlig for tilladelsen (jf. artikel 6, stk. 2, i direktiv 2000/53/EF) til den virksomhed eller det foretagende, der udsteder skrotningsattesten

3. Navn og adresse samt underskrift og register- eller identifikationsnummer(2) på den virksomhed eller det foretagende, der udsteder attesten, hvis det gøres af en producent, forhandler eller indsamlingsvirksomhed på vegne af en anerkendt behandlingsvirksomhed

4. Udstedelsesdato

5. Køretøjets nationalitetsbetegnelse og registreringsnummer (registreringsdokumentet vedlægges, eller der vedlægges en erklæring fra den virksomhed eller det foretagende, der udsteder skrotningsattesten, om, at registreringsdokumentet er destrueret)(3)

6. Køretøjets klasse samt mærke og modelbetegnelse

7. Køretøjets identifikationsnummer (stelnummer)

8. Navn, adresse og nationalitet på det afleverede køretøjs indehaver eller ejer samt dennes underskrift

(1) Dette krav kan fraviges, hvis der i det nationale register eller identifikationssystem ikke findes et sådant nummer.

(2) Dette krav kan fraviges, hvis der i det nationale register eller identifikationssystem ikke findes et sådant nummer.

(3) Dette krav kan fraviges, hvis der som følge af, at registreringssystemet er elektronisk, ikke findes noget registreringsdokument i papirform.